石鏊
作者：韋驤
朝代：宋

paragraphs: 石鏊久已傳，往還迷所自。
下馬詰亭卒，指以水之涘。
徐行即其旁，執钁俟我至。
問其将胡爲，云此久埋秘。
泥沙亦易發，應手可立致。
逡巡肆揮舉，兩鏊露精粹。
青如碧琅玕，光瑩非琢治。
圓模出自然，小大羌有貳。
石根不可窮，名鏊乃以類。
象物固其偶，蕪沒良可喟。
儻非以名求，何以見珍異。
顧我乏高才，爲詩強標識。